## Odluka o koncesiji pomorskog dobra u svrhu izgradnje i gospodarskog korištenja cestovno-nautičke benzinske stanice Blatine

### NN 5/1999 (19.1.1999.), Odluka o koncesiji pomorskog dobra u svrhu izgradnje i gospodarskog korištenja cestovno-nautičke benzinske stanice Blatine

# VLADA REPUBLIKE HRVATSKE

Na temelju članka 62. stavak 2. Pomorskog zakonika ("Narodne novine",
broj 17/94, 74/94 i 43/96) Vlada Republike Hrvatske je na sjednici održanoj
14. siječnja 1999. godine donijela

## **ODLUKU**

### **O KONCESIJI POMORSKOG DOBRA U SVRHU IZGRADNJE I GOSPODARSKOG KORIŠTENJA CESTOVNO-NAUTIČKE BENZINSKE STANICE BLATINE**

I.

Na temelju javnog raspisa za prikupljanje ponuda objavljenog u Narodnim
novinama broj 127/98, Vlada Republike Hrvatske (u daljnjem tekstu: Davatelj
koncesije) na temelju Nalaza i mišljenja Stručnog tijela za ocjenu koncesija
osnovanog sukladno članku 63. stavku 2. Pomorskog zakonika, prihvaća ponudu
tvrtke "MARIS" d.o.o. Zagreb (u daljnjem tekstu: Ovlaštenik), te daje Ovlašteniku
ovlaštenje za izgradnju i gospodarsko korištenje pomorskog dobra.

Pomorsko dobro koje je predmet ove Odluke u svrhu izgradnje i gospodarskog
korištenja određeno je Odlukom o određivanju granice pomorskog dobra na
dijelu K.o. Nerezine ("Narodne novine" br. 80/98).

II.

Koncesija se daje u svrhu izgradnje i gospodarskog korištenja cestovno-nautičke
benzinske stanice Blatine.

Ovlaštenik se obvezuje da na pomorskom dobru koje ovom Odlukom dobija
na gospodarsko korištenje izgradi cestovno-
-nautičku benzinsku stanicu prema lokacijskoj dozvoli, klasa: UP/I 350-05/97-01/122,
Ureda za prostorno uređenje, stambeno-komunalne poslove, graditeljstvo
i zaštitu okoliša, Ispostave Mali Lošinj.

Ovlaštenik se obvezuje da najkasnije u roku od jedne godine od dana
donošenja ove Odluke ishodi građevinsku dozvolu i započne na izgradnji.

Ovlaštenik ne može bez izričitog odobrenja davatelja koncesije prenositi
na drugog bilo koje pravo koje stječe koncesijom.

III.

Ovlaštenik je dužan gospodarski koristiti pomorsko dobro u skladu sa
hrvatskim zakonima i podzakonskim aktima, te je dužan izraditi Studiju
o utjecaju na okoliš sukladno Pravilniku o izradi studija o zaštiti okoliša.

IV.

Davatelj koncesije daje na korištenje pomorsko dobro navedeno u točki
I. ove Odluke Ovlašteniku na vremensko razdoblje od 32 godine, računajući
od dana donošenja ove Odluke.

V.

Za korištenje pomorskog dobra navedenog u točki I. ove Odluke Ovlaštenik
se obvezuje da će uredno plaćati davatelju koncesije godišnju naknadu.

Godišnja naknada koju Ovlaštenik plaća za korištenje pomorskog dobra
sastoji se iz dva dijela:

a) stalni dio u iznosu od 0,70 kuna po m˛ zauzete površine godišnje;

b) promjenjivi dio naknade u iznosu od 2% od ukupnog godišnjeg prihoda
koncesionara umanjenog za nabavnu vrijednost naftnih derivata.

Navedena naknada plaća se na sljedeći način:

- stalni dio naknade plaća se od trenutka donošenja ove Odluke, u roku
od 45 dana i to uvijek za tekuću godinu unaprijed od 1. ožujka, a za godinu
u kojoj je dana koncesija i za godinu u kojoj koncesija ističe, razmjerno
preostalim mjesecima korištenja;

- promjenjivi dio naknade plaća se u dva obroka, od dana zaključenja
Ugovora o koncesiji, i to prema prihodu u prvih šest mjeseci do 1. rujna,
a za ostvareni prihod drugih šest mjeseci do 1. ožujka u narednoj godini.

VI.

Na temelju ove Odluke ovlašćuje se ministar pomorstva, prometa i veza
da sklopi Ugovor o koncesiji pomorskog dobra iz točke I. ove Odluke, kojim
će se detaljno urediti ovlaštenja Davatelja koncesije, te prava i obveze
Ovlaštenika, posebice u odnosu na zaštitu okoliša, sigurnost plovidbe,
održavanje i osiguranje cestovno-nautičke benzinske stanice.

VII.

Ako Ovlaštenik u roku od godine dana ne ispuni obvezu iz točke II. stavak
3. i točke III. ove Odluke Davatelj koncesije neće potpisati Ugovor iz
točke IV. ove Odluke, te Ovlaštenik gubi sva prava određena ovom Odlukom.

VIII.

Ova Odluka stupa na snagu danom donošenja, a objavit će se u "Narodnim
novinama".

Klasa: 934-01/98-02/01
Urbroj: 5030116-99-1
Zagreb, 14. siječnja 1999.

Predsjednik
**mr. Zlatko Mateša,** v. r.

Odluka, NN 5/1999-57